b'\n_START_ARTICLE_\nTranefugler\n_START_SECTION_\nBeskrivelse\n_START_PARAGRAPH_\nDe fleste medlemmene i denne gruppa har lange ekstremiteter, slanke nebb, runde vinger og en enkel fj\xc3\xa6rdrakt. Det er imidlertid store forskjeller i utseende mellom artene, avhengig av biotop og levevis. Artene varierer dessuten sv\xc3\xa6rt mye i st\xc3\xb8rrelse, fra de minste riksefuglene til de enorme tranene, som kan bli opp mot 175\xe2\x80\x93176 cm h\xc3\xb8ye og veie mer enn 12 kg._NEWLINE_Tranefugler som vader i v\xc3\xa5tmark (traner), eller g\xc3\xa5r p\xc3\xa5 flytende vegetasjon (riksetrane), har lange, tynne t\xc3\xa6r som vekten fordeles p\xc3\xa5. Trappene, som lever p\xc3\xa5 bakken, har kortere t\xc3\xa6r og sterke bein slik at de kan l\xc3\xb8pe. De fuglene i denne gruppen som lever i vann (soth\xc3\xb8ner og sv\xc3\xb8mmerikser), har lappef\xc3\xb8tter til \xc3\xa5 sv\xc3\xb8mme med. Tranefugler flyr over lange distanser med de lange, brede vingene sine, mens andre (mesitter, springvaktler og noen rikser) har sm\xc3\xa5 vinger som er for d\xc3\xa5rlige til \xc3\xa5 fly med.\n_START_SECTION_\nTrekk\n_START_PARAGRAPH_\nMange tranefugler er trekkfugler som gj\xc3\xb8r lange trekk mellom forplantingsomr\xc3\xa5dene og vinterkvarterene. Underveis stopper store flokker p\xc3\xa5 etablerte samlingssteder, der de holder seg i noen dager f\xc3\xb8r de beveger seg videre. S\xc3\xa5nne samlingsplasser kan tiltrekke seg flere titalls tusen fugler. Hornborgasj\xc3\xb6n i V\xc3\xa4sterg\xc3\xb6tland i Sverige er en slik plass._NEWLINE_Tranefugler formerer seg p\xc3\xa5 v\xc3\xa5tmark, og finner ofte avsidesliggende steder, for eksempel arktisk tundra, stepper, plat\xc3\xa5er i h\xc3\xb8yland og sumper, til dette form\xc3\xa5let. Noen arter i denne gruppa trekker ikke i det hele tatt.\n_START_SECTION_\nKurtisering\n_START_PARAGRAPH_\nFlere medlemmer av denne gruppa har paringsritualer. Noen av de mest elegante ritualene utf\xc3\xb8res av tranene, som finner seg en make for livet. Hannen og hunnen danner par og opprettholder siden b\xc3\xa5ndene gjennom paringsdansene. Rikser, noen trapper og solriksa danner liknende paringsdanser, der fuglene holder ut vingene, viser de store \xc3\xb8ynene p\xc3\xa5 fj\xc3\xa6rene og sl\xc3\xa5r ut stjerten som en fane, ofte mens de hopper og l\xc3\xb8per rundt i en sirkel. Riksen tiltrekker seg ogs\xc3\xa5 en make ved \xc3\xa5 lage og s\xc3\xa6regne lyder.\n_START_SECTION_\nVern\n_START_PARAGRAPH_\nBlant tranefuglene finnes det en h\xc3\xb8yere andel arter som er truet enn i andre fuglegrupper. \xc3\x98deleggelser av biotoper, innf\xc3\xb8rte rovdyr og jakt er blant hovedtruslene mot tranefuglene. Blant tranene er 11 av de 15 artene truet av utryddelse i en eller anen grad, deriblant sn\xc3\xb8trane og trompetertrane. Det er vanskelig \xc3\xa5 verne tranene fordi de trekker over s\xc3\xa5 store avstander, noe som gj\xc3\xb8r at mange land m\xc3\xa5 samarbeide. Agreement on the Conservation of African-Eurasian Migratory Waterbirds (AEWA), som er utviklet under rammeverket til Bonnkonvensjonen (CMS) og administrert av FNs milj\xc3\xb8program (UNEP), er imidlertid en traktat som beskytter mer enn 250 arter med vannfugler og deres habitat (v\xc3\xa5tmarkssystemer) i Afrika, Europa, Midt\xc3\xb8sten, Sentral-Asia, Gr\xc3\xb8nland og det kanadiske arkipelet.'